Diari Oficial de la Generalitat Valenciana


Sumari del DOGV 7620, del 22-09-2015 (2015/7707)

DECRET 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/09/18/158**

### Versions

 31/10/2018 - Actualitat  13/06/2017 - 30/10/2018  07/07/2016 - 12/06/2017  02/11/2015 - 06/07/2016  Text inicial: 23/09/2015 - 01/11/2015 

### Dades del document

Número de DOGV
:   7620

Data del DOGV
:   22-09-2015

Secció del DOGV
:   I. DISPOSICIONS GENERALS

Número del document
:   2015/7707


Data del document
:   18-09-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * reglament intern
    * organització administrativa
    * legislació
    * administració regional

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 31.10.2018 -**

**Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural.**

[**(DOGV núm. 7620 de 22.09.2015)**](http://www.dogv.gva.es/datos/2015/09/22/pdf/2015_7707.pdf) **Ref. 007532/2015**

 

PREÀMBUL

 

El Decret 7/2015, de 29 de juny, del president de la Generalitat, pel qual es determinen les conselleries en què s’organitza l’Administració de la Generalitat crea la Conselleria d’Agricultura, Medi Ambient, Canvi Climàtic i Desenvolupament Rural, amb competències en matèria d’agricultura, ramaderia, pesca, alimentació, medi ambient, recursos hídrics, canvi climàtic, desenvolupament rural, política agrària comuna i prevenció d’incendis.

D’altra banda, el Decret 103/2015, de 7 de juliol, del Consell, estableix l’estructura orgànica bàsica de la Presidència i de les conselleries de la Generalitat.

Partint d’aquesta organització, i a l’empara del que disposa l’article 64 de la Llei 5/1983, de 30 de desembre, del Consell, és necessari aprovar el Reglament orgànic i funcional de la Conselleria d’Agricultura, Medi Ambient, Canvi Climàtic i Desenvolupament Rural.

Per tot aixó, de conformitat amb el que estableixen els articles 28.f i 64 de la Llei 5/1983, de 30 de desembre, del Consell, a proposta de la consellera d’Agricultura, Medi Ambient, Canvi Climàtic i Desenvolupament Rural, i amb la deliberació prèvia del Consell en la reunió del dia 18 de setembre de 2015,

 

DECRETE

 

TÍTOL I. Disposicions generals

 

**Article 1. Competències de la Conselleria d****’Agricultura, Medi Ambient, Canvi Climàtic i Desenvolupament Rural**

La Conselleria d’Agricultura, Medi Ambient, Canvi Climàtic i Desenvolupament Rural és el màxim órgan encarregat de la direcció i l’execució de la política del Consell en matèria d’agricultura, ramaderia, pesca, alimentació, medi ambient, recursos hídrics, canvi climàtic, desenvolupament rural, política agrària comuna i prevenció d’incendis.

 

**Article 2. Organització**

1. Òrgans superiors i centres directius

Sota l’autoritat del conseller o consellera, la Conselleria d’Agricultura, Medi Ambient, Canvi Climàtic i Desenvolupament Rural està integrada pels órgans superiors i centres directius següents:

1. Secretaria Autonómica d’Agricultura i Desenvolupament Rural.

2. Secretaria Autonómica de Medi Ambient i Canvi Climàtic.

3. Sotssecretaria.

4. Direcció General d’Agricultura, Ramaderia i Pesca.

5. Direcció General de Desenvolupament Rural i Política Agrària Comuna (PAC)

6. Direcció General de Medi Natural i d’Avaluació Ambiental.

7. Direcció General del Canvi Climàtic i Qualitat Ambiental.

8. Direcció General de l’Aigua.

9. Direcció General de Prevenció d’Incendis Forestals.

2. Per raó de l’àmbit territorial en què s’exerceixen les atribucions, els órgans de la Conselleria es classifiquen en serveis centrals i serveis territorials.

 

TÍTOL II. De l’estructura i funcions dels órgans superiors,   
 centres directius i serveis centrals de la Conselleria

 

CAPÍTOL I. De la persona titular de la Conselleria

 

**Article 3. Atribucions de la persona titular de la Conselleria d****’Agricultura, Medi Ambient, Canvi Climàtic i Desenvolupament Rural**

El conseller o la consellera és l’autoritat superior de la Conselleria i exerceix les funcions que li confereix la llei del Consell, així com qualsevol altra que li atorgue l’ordenament jurídic en l’àmbit competencial assignat a la Conselleria d’Agricultura, Medi Ambient, Canvi Climàtic i Desenvolupament Rural.

 

**Article 4. Del gabinet de la persona titular de la Conselleria d****’Agricultura, M****edi Ambient, Canvi Climàtic i Desenvolupament Rural**

El gabinet de la persona titular de la Conselleria és la unitat a què corresponen el suport, l’assessorament i l’assistència immediata del titular del departament, de qui depén directament, així com el desenvolupament de totes les funcions que se li encomanen.

 

**Article 5. Substitucions**

1. En els casos d’absència, vacant o malaltia de la persona titular del departament, serà aplicable el que disposa l’apartat i de l’article 12.1 de la Llei 5/1983, de 30 de desembre, del Consell. Fins que no es resolga la substitució, les funcions de qui exercisca la titularitat del departament, a excepció de les que li corresponen com a membre del Consell, seran exercides temporalment per les persones titulars de les secretaries autonómiques, la Sotssecretaria o les direccions generals, seguint l’orde de prelació previst en l’article 2 del present reglament.

2. Aquest ordre serà aplicable, així mateix, a l’efecte de la seua substitució, per a les persones titulars de les secretaries autonómiques, la Sotssecretaria i les direccions generals.

3. El que estableixen els apartats anteriors s’entén sense perjudici del que, si és el cas, dispose la persona titular de la Conselleria per mitjà d’una resolució.

 

CAPÍTOL II. De les secretaries autonómiques

 

Secció Primera. Secretaria Autonómica d’Agricultura i Desenvolupament Rural

 

**Article 6. De La Secretaria Autonómica d****’Agricultura i Desenvolupament Rural**

1. La Secretaria Autonómica d’Agricultura i Desenvolupament Rural és l’órgan a què correspon exercir les funcions establides en l’article 68 de la Llei del Consell en matèria de foment i garantia agrària, política agrària comuna, desenvolupament rural, investigació i innovació agroalimentària, programes operatius, cadena agroalimentària, producció i comercialització agrària, indústria alimentària, cooperativisme agrari, ramaderia, silvicultura, pesca i aqüicultura, ordenació del sector pesquer i programes operatius en aquest àmbit, així com protecció, qualitat, innovació i tecnologia agroalimentària.

2. En concret, assumeix les funcions executives següents: impulsar i coordinar els programes i executar els projectes que exerceixen els centres directius que estan sota la seua dependència, controlant i supervisant el compliment dels seus objectius; resoldre els recursos que s’interposen contra les resolucions dels centres directius que estan sota la seua dependència i els actes dels quals no esgoten la via administrativa, i qualsevol altra que li atribuïsca la legislació vigent o se li assigne reglamentàriament.

3. L’Agència Valenciana de Foment i Garantia Agrària s’adscriu a la Conselleria d’Agricultura, Medi Ambient, Canvi Climàtic i Desenvolupament Rural, a través de la Secretaria Autonómica d’Agricultura i Desenvolupament Rural. La direcció de l’Agència Valenciana de Foment i Garantia Agrària correspon a la persona titular de la secretaria autonómica amb competències en matèria d’agricultura, sota la direcció superior del conseller o la consellera.

4. Així mateix, s’adscriu a la Conselleria d’Agricultura, Medi Ambient, Canvi Climàtic i Desenvolupament Rural, a través de la Secretaria Autonómica d’Agricultura i Desenvolupament Rural, l’Observatori de Preus dels Productes Agroalimentaris de la Comunitat Valenciana, com a órgan col·legiat amb funcions d’informació, consulta, assessorament, proposta i estudi en matèria de preus dels aliments.

 

**Article 7. Òrgans directius dependents de la Secretaria Autonómica d****’Agricultura i Desenvolupament Rural**

De la Secretaria Autonómica d’Agricultura i Desenvolupament Rural depenen els centres directius següents:

1. Direcció General d’Agricultura, Ramaderia i Pesca.

2. Direcció General de Desenvolupament Rural i Política Agrària Comuna.

 

**Article 8. De la Direcció General d****’Agricultura, Ramaderia i Pesca**

La Direcció General d’Agricultura, Ramaderia i Pesca és el centre directiu de la Conselleria que assumeix les funcions en matèria d’infraestructures agràries i reordenació de les estructures productives; modernització de regadius, estructures agràries sostenibles i dimensionament competitiu de les explotacions agràries, pesqueres i forestals, campanyes de divulgació i conscienciació dels professionals agraris, de la pesca i aqüicultura, i la silvicultura; assegurances agràries, ramaderia i benestar animal, pesca i aqüicultura, ordenació del sector pesquer i programes operatius en aquest àmbit; protecció i sanitat agrària; funcionament eficient i sostenible de la cadena agroalimentària; relacions agràries, cooperativisme agrari i organitzacions professionals en l’àmbit de competència de la Conselleria.

 

**Article 9. Nivell administratiu de la Direcció General d****’Agricultura, Ramaderia i Pesca** ****[1]****

1. Per al desplegament de les seues funcions, la Direcció General d’Agricultura, Ramaderia i Pesca s’estructura en les unitats administratives següents:

a) Subdirecció General d’Agricultura i Ramaderia.

b) Subdirecció General d’Estructures Agràries i Cooperativisme.

c) Subdirecció General de Pesca.

2. La Subdirecció General d’Agricultura i Ramaderia té encomanades les funcions següents: desenvolupar els programes de seguretat, protecció i sanitat de la producció agrària, benestar animal i els seus respectius controls en l’àmbit de la Comunitat Valenciana, desenvolupar la valorització de la cadena agroalimentària en l’àmbit de les explotacions agràries; i planificar, dirigir, controlar, coordinar i supervisar l’activitat dels serveis sota la seua dependència i qualssevol altres funcions d’anàloga finalitat que li siguen encomanades.

La Subdirecció General d’Agricultura i Ramaderia s’estructura en els serveis següents:

a) Servei de Producció i Sanitat Animal, al qual corresponen les funcions següents: la programació i execució de les activitats en matèria de sanitat animal, incloent-hi el control del moviment comercial, els programes sanitaris de les explotacions, les seues agrupacions i la gestió de les ajudes necessàries per a aquestes finalitats. Així mateix, li correspon la programació i gestió de les activitats en matèria d’ordenació i registre d’explotacions, mesures de producció, comercialització de productes d’origen animal, identificació animal i sistemes de traçabilitat i la gestió de les ajudes necessàries a aquestes finalitats. La gestió i control del paquet lacti, així com gestionar la protecció i benestar animal en animals de producció, companyia i experimentació; gestionar els registres corresponents, incloent-hi els parcs i nuclis zoológics, i qualssevol altres funcions d’anàloga finalitat que li siguen encomanades.

b) Servei de Sanitat Vegetal, al qual corresponen les funcions següents: desenvolupar i aplicar els programes de protecció, prevenció, defensa, control i eradicació de plagues i malalties dels cultius, incloent-hi les campanyes institucionals; difondre, fomentar i controlar els programes sanitaris de les explotacions i de les seues associacions i agrupacions, i gestionar les ajudes derivades; desenvolupar i aplicar els programes de lluita biológica i gestió integrada de plagues, i els plans derivats de l’autorització i l’ús sostenible de productes fitosanitaris; gestionar els registres d’establiments de comercialització de material vegetal, el seu control i l’expedició de passaports fitosanitaris i el Registre oficial de productors i operadors de mitjans de defensa fitosanitària; gestió del registre d’ITEAF (estacions d’inspecció d’equips d’aplicació de productes fitosanitaris) i del registre REGANIP (Registre d’aeronaus i instal·lacions permanents), així com la seua inspecció i control; el control de les parcel·les incloses en protocols d’exportació a tercers països i qualssevol altres funcions d’anàloga finalitat que li siguen encomanades.

c) Servei de Seguretat i Control de la Producció Agrària, al qual corresponen les funcions següents: gestionar el risc per a la salut derivat de la utilització dels mitjans de producció agrària. Coordinar les actuacions en matèria de seguretat alimentària, tant en l’àmbit de la producció agrícola com de la ramadera, incloent-hi la pesca extractiva i les explotacions aqüícoles, i programar els controls d’higiene en aquestes explotacions; proposar actuacions d’investigació en animals vius i en productes d’origen animal de residus de medicaments veterinaris i altres productes que s’hi puguen detectar i executar actuacions en matèria de comercialització i ús racional de medicaments veterinaris; dirigir les actuacions de control en els establiments i operadors del sector de l’alimentació animal, en l’àmbit dels subproductes animals i els productes derivats no destinats al consum humà i garantir la seguretat de les substàncies que s’incorporen a la cadena de producció, comercialització i en la fabricació dels pinsos; gestionar el registre d’operadors d’alimentació animal així com el d’operadors de subproductes animals i productes derivats no destinats al consum humà; dirigir les actuacions en matèria de comercialització i utilització de productes fitosanitaris en les explotacions agràries; fomentar i controlar l’adopció de bones practiques agrícoles, especialment en la gestió de recursos potencialment contaminants del sól i de l’aigua; coordinar les actuacions en matèria de dejeccions ramaderes així com els plans d’acció en zones vulnerables a la contaminació de nitrats, incloent-hi el control de l’ús dels llots de depuradores en coordinació amb altres serveis de la Conselleria; la gestió dels laboratoris agraris i la Unitat d’Anàlisi de Sanitat Animal adscrits a la Conselleria; l’exercici de la potestat sancionadora en l’àmbit de les seues competències, i qualssevol altres d’anàloga finalitat que li siguen encomanades.

d) Servei de Control de Qualitat Agroalimentària, al qual corresponen les funcions següents: elaborar plans d’inspecció en matèria de lluita contra el frau en la producció i comercialització de productes agroalimentaris; el control oficial de les mesures que adopten la indústria i els agents comercials del sector agroalimentari en matèria d’implantació i gestió de qualitat, exclosos els punts de venda directa al consumidor i els agents de la producció primària; el control oficial de qualitat dels productes alimentaris, en les fases de manipulació, transformació, envasament, emmagatzematge i transport, amb destinació al mercat de la Unió Europea; el control oficial de la qualitat en fertilitzants, en les fases de producció, transformació, envasament, emmagatzematge, transport i comercialització majorista i minorista, amb destinació al mercat de la UE; el control en escorxadors de la classificació de canals en boví i porcí; la instrucció dels expedients sancionadors en matèria de defensa de la qualitat agroalimentària i qualssevol altres d’anàloga finalitat que li siguen encomanades. ****[2]****

 

3. La Subdirecció General d’Estructures Agràries i Cooperativisme té encomanades les funcions següents: foment i ordenació de les infraestructures agràries i reordenació de les estructures productives; impulsar les estructures agràries sostenibles i el dimensionament competitiu de les explotacions agràries; l’elaboració de plans i l’execució d’obres per a la millora de les infraestructures de reg agrícola, especialment per a la modernització del regadiu i l’estalvi d’aigua; impulsar l’optimització de regadius i la racionalització de l’ús de l’aigua; controlar l’aplicació de la normativa sectorial en matèria de seguretat de preses, embassaments i basses per a reg situats fora del domini públic hidràulic; així com planificar, dirigir, controlar, coordinar i supervisar l’activitat dels serveis sota la seua dependència i qualssevol altres funcions d’anàloga finalitat que li siguen encomanades. La Subdirecció General d’Estructures Agràries i Cooperativisme s’estructura en els serveis següents:

a) Servei d’Estructures Agràries i Cooperativisme, que desenvoluparà les funcions següents: dissenyar i executar l’estratègia territorial rural i l’ordenació del territori dirigida a la millora de les estructures agràries; la relació amb les organitzacions professionals agràries valencianes i actuar com a suport a aquestes; fixar i impulsar les directrius en matèria de cooperativisme agrari, així com planificar, gestionar, coordinar i executar les mesures específiques en aquesta matèria; arrendaments rústics i histórics, i qualssevol altres funcions d’anàloga finalitat que li siguen encomanades.

b) Servei d’Ordenació Agrària, al qual corresponen les funcions següents: la programació i execució de les activitats tècniques derivades de l’ordenació i millora de les produccions agràries en el marc de la normativa comunitària, incloent-hi les mesures de reestructuració i reconversió de cultius, elaborar plans d’actuació sectorial i mapes de cultius així com les ajudes que es puguen establir, les mesures relatives als mitjans de producció; la introducció d’innovacions i avaluació de noves tècniques, la cobertura davant de danys climatológics mitjançant el foment de la contractació d’assegurances agràries; la valoració i instrumentació d’ajudes económiques en cas de catàstrofes meteorológiques, promoure la biodiversitat cultivada i els recursos fitogenètics que suposen alternatives viables i económiques als cultius convencionals, gestionar les línies d’ajudes conjunturals a les explotacions agràries, supervisar les actuacions en matèria de maquinària agrícola i qualsevol altra funció de naturalesa anàloga que se li encarregue.

c) Servei d’Ajudes Estructurals, al qual corresponen les funcions següents: programar, dirigir, executar i controlar els procediments necessaris per a la gestió de les ajudes comunitàries o nacionals, els beneficiaris de les quals siguen els agricultors i ramaders que tinguen com a objectiu modernitzar les explotacions agràries i millorar la seua competitivitat promovent la incorporació de noves tecnologies, o la seua adaptació a les exigències del mercat o de la legislació sectorial o mediambiental, les mesures de millora i ajust del marc estructural de les explotacions valencianes, incloent-hi iniciatives de gestió comuna o de coordinació i millora del mercat de la terra, cessió d’explotacions o cessament d’activitat i qualssevol altres funcions d’anàloga finalitat que li siguen encomanades.

d) Servei de Regadius, al qual corresponen les funcions següents: dirigir, controlar i gestionar els projectes i altres documents tècnics d’infraestructures hidràuliques de regadiu de competència de la Generalitat; proposar la tramitació de contractes d’assistència tècnica per a la redacció de projectes i direccions d’obra de regadiu; proposar el desenvolupament de normativa aplicable per a la redacció dels projectes i la direcció i control d’obres d’infraestructures hidràuliques de regadiu; dirigir, supervisar i controlar, i certificar i proposar la modificació, si escau, de les obres d’infraestructures hidràuliques de regadiu que li siguen assignades; redacció dels documents tecnicoadministratius necessaris per a les contractacions corresponents; elaborar les normes d’explotació i l’aplicació de les normes sobre seguretat contingudes en la normativa sectorial aplicable en matèria d’ordenació i modernització d’infraestructures agràries a la Comunitat Valenciana; realitzar el seguiment en les obres d’infraestructures hidràuliques de regadiu del compliment de la normativa vigent en matèria de seguretat i salut en el treball i impacte ambiental; coordinar l’execució dels diferents contractes de projectes i obres per a garantir la major eficiència en el compliment pressupostari i, en general, totes les funcions que li siguen assignades en relació al projecte, la construcció i la implantació de les infraestructures hidràuliques de regadiu i de reutilització per a reg d’aigües depurades; el suport a les polítiques de millores en les infraestructures de regadiu i eficiència en l’ús de l’aigua i l’optimització i programació de la modernització del sistema de regadius i la racionalització de l’ús de l’aigua; elaborar la normativa sectorial sobre seguretat de preses, embassaments i basses i controlar l’aplicació de la normativa sectorial en matèria de seguretat de preses, embassaments i basses per a reg situats fora del domini públic hidràulic, així com qualssevol altres funcions d’anàloga finalitat que li siguen encomanades. ****[3]****

 

4. La Subdirecció General de Pesca té encomanades les funcions següents: gestionar el Fons Europeu Marítim i de la Pesca en la Comunitat Valenciana, així com qualsevol fons europeu i mesures de foment destinades a la millora de la competitivitat del sector pesquer i de l'aqüicultura; ordenar, fomentar i modernitzar el sector pesquer i aqüícola, i millorar la comercialització dels seus productes i les condicions socioeconómiques dels pescadors; protegir els recursos pesquers i del medi marí, incloent-hi els estudis i l'experimentació en aquestes matèries que permeten el seu aprofitament sostenible; coordinar i donar suport a la innovació en el sector pesquer i en l'aqüicultura; dirigir les funcions de tutela sobre les confraries de pescadors i les seues federacions; així com planificar, dirigir, controlar, coordinar i supervisar l'activitat dels serveis sota la seua dependència i qualssevol altra funció de finalitat anàloga que li siga encomanada. La Subdirecció General de Pesca s’estructura en els serveis següents:

a) Servei d’Ordenació del Sector Pesquer, al qual corresponen les funcions següents: ordenar, fomentar i modernitzar el sector pesquer i aqüícola, i millorar les infraestructures vinculades a la seua comercialització i transformació; controlar el cens de la flota operativa, els canvis de modalitats i els canvis de base, i controlar la construcció i la modernització dels vaixells pesquers; coordinar i fomentar la diversificació económica del sector pesquer i planificar les polítiques d’integració i igualtat en el sector; definir la política de promoció dels productes pesquers de la Comunitat Valenciana i fomentar-ne la qualitat; coordinar i donar suport a la innovació en el sector pesquer i aqüícola; promocionar l’associacionisme pesquer, fomentar la constitució d’organitzacions de productors pesquers i aqüícoles, i el seu reconeixement, així com col·laborar amb les confraries de pescadors i preparar i fer el seguiment dels seus processos electorals i de les seues federacions; regular la comercialització i la transformació pesquera en general i de la primera venda en llotja en particular, així com determinar els agents autoritzats a exercir aquesta activitat i, en general, establir mesures que faciliten la transparència dels mercats pesquers; autoritzar els centres d’expedició i de depuració de mariscos, així com els establiments relacionats amb la comercialització pesquera i aqüícola; realitzar les activitats formatives del sector, així com gestionar les llicències i autoritzacions corresponents; gestionar les línies d’ajudes i altres mesures de foment destinades a la millora estructural del sector pesquer, així com gestionar els registres associats a les funcions própies del servei, i qualsevol altra funció de finalitat anàloga que li siga encomanada.

b) Servei de Conservació de Recursos Pesquers, que exercirà les funcions següents: establir i gestionar les mesures de protecció, conservació i regeneració dels recursos pesquers i del medi marí; gestionar l’activitat pesquera a les aigües interiors de la Comunitat Valenciana, i controlar l’esforç pesquer, establint, entre altres mesures, vedes temporals i parades biológiques de la flota; coordinar i planificar l’activitat investigadora en matèria de recursos pesquers; elaborar propostes de plans de gestió de l’activitat pesquera, així com plans de seguiment dels recursos pesquers; controlar les zones de producció de mol·luscos i la presa de mostres, així com establir-ne la classificació; proposar la declaració i la gestió de l’activitat corresponent en les zones de protecció pesquera i la creació i el seguiment d’esculls artificials; participar i coordinar estratègies, plans i mesures per a la conservació dels recursos marins vius i dels seus ecosistemes; recollir i tractar la informació relativa al control de l’activitat pesquera, referida especialment a notes de primera venda, i esforç de la flota; gestionar les línies d’ajudes i altres mesures de foment destinades a la protecció dels recursos pesquers i aqüicultura; coordinar, en l’àmbit autonómic, la participació en els plans nacionals d’aqüicultura; inspeccionar, vigilar, controlar i sancionar les activitats relacionades amb els recursos pesquers, i qualsevol altra funció de finalitat anàloga que li siga encomanada.

3. L’Institut Politècnic Maritimopesquer del Mediterrani s’adscriu a la Direcció General d’Agricultura, Ramaderia i Pesca a través de la Subdirecció General de Pesca.

 

**Article 10. De la Direcció General de Desenvolupament Rural i Política Agrària Comuna (PAC)** ****[4]****

1. La Direcció General de Desenvolupament Rural i Política Agrària Comuna (PAC) és el centre directiu de la Conselleria que assumix les funcions en matèria de foment i garantia agrària, polítiques de desenvolupament rural, la Política Agrària Comuna, foment de l'agricultura ecológica, de nous models productius i sostenibles de la competitivitat, de l'eficiència, qualitat i economia sostenible de la indústria agroalimentària; I+D+i en el sector agroalimentari i la transferència tecnológica; desenvolupament i implantació de noves àrees de producció i d'augment de valor afegit dels productes agrícoles, ramaders i forestals i figures de qualitat. En especial, té atribuïdes les competències en matèria de tramitació de les ajudes i resolució dels expedients administratius aplicables a les matèries de la seua competència; gestió de totes les actuacions dirigides a la millora de la industrialització, innovació, transformació, promoció i internacionalització; figures de qualitat diferenciada o altres operadors que per la seua naturalesa jurídica o la seua activitat puguen ser beneficiaris de les dites actuacions i qualssevol altres que li atribuïsca la legislació vigent o se li assignen reglamentàriament.

2. L'Institut Valencià d'Investigacions Agràries, que es regirà per la seua normativa específica, i els centres d'investigació s'adscriuen a la Conselleria d'Agricultura, Medi Ambient, Canvi Climàtic i Desenvolupament Rural, a través de la Direcció General de Desenvolupament Rural i Política Agrària Comuna (PAC). Així mateix s'adscriu a aquesta direcció general la Fundació de la Comunitat Valenciana per a la Investigació Agroalimentària (Agroalimed) i les competències i tutela sobre les corporacions de dret públic constituïdes o que es constituïsquen en matèria de figures de qualitat, denominacions d'origen, i qualsevol tipus d'organització que es cree i regule en relació amb el sector agroalimentari.

 

**Article 11. Nivell administratiu de la Direcció General de Desenvolupament Rural i Política Agrària Comuna (PAC)**

1. Per al desenvolupament de les seues funcions, la Direcció General de Desenvolupament Rural i Política Agrària Comuna (PAC) s’estructura en les unitats administratives següents:

a) Subdirecció General de Política Agrària Comuna i Competitivitat.

b) Subdirecció General de Desenvolupament Rural, Qualitat Alimentària i Producció Ecológica.

2. La Subdirecció General de Política Agrària Comuna i Competitivitat assumeix les funcions següents: desplegar els programes d'adaptació de l'oferta del sector agrari a la demanda; incloses les polítiques actives de concentració de l'oferta i de transformació i comercialització agràries; aplicar les mesures de la PAC dirigides a les explotacions agrícoles i ramaderes; promoure la protecció de les rendes agràries; qualssevol altres funcions d'anàloga finalitat que se li encomanen.

La Subdirecció General de Política Agrària Comuna i Competitivitat s'estructura en els serveis següents:

a) Servei de Pagaments Directes i Sol·licitud Única, al qual corresponen les funcions de: programar, dirigir, executar i controlar els procediments necessaris per a la gestió de les ajudes comunitàries o nacionals, cofinançades amb fons comunitaris, tant del primer com del segon pilar de la PAC, dirigides a titulars d'explotacions agràries i l'objectiu de la qual siga millorar la renda dels productors i promoure una agricultura sostenible en qualsevol zona del territori; mantindre actualitzades les bases de dades de drets de pagament d'acord amb la PAC; emetre informes i estadístiques en relació amb els pagaments directes de la PAC a la Comunitat Valenciana; participar en els grups de treball sobre orientació i desenvolupament de la PAC i qualssevol altres funcions d'anàloga finalitat que li siguen encomanades.

b) Servei de Control i Suport Tècnic, al qual corresponen les funcions següents: programar, dirigir i executar els plans de control necessaris per a l'aplicació de la PAC a la Comunitat Valenciana, i els que suposen una intervenció en els mercats derivada de la política agrària comuna; donar suport tècnic general a l'aplicació dels diferents programes en el sector agrari a través del manteniment dels registres generals d'explotacions agràries, els sistemes d'informació geogràfica relacionats amb les funcions de la Subdirecció General de Política Agrària Comuna i Competitivitat, el Registre Vitícola, el SIGPAC, així com el de nous registres que siguen necessaris per a l'aplicació de la PAC, i qualssevol altres funcions d'anàloga finalitat que li siguen encomanades.

c) Servei d'Indústries Agroalimentàries i Concentració de l'Oferta, al qual corresponen les funcions següents: gestionar tècnicament i documentalment les activitats de transformació i industrialització de les xicotetes i grans empreses, cooperatives i organitzacions de productors agroalimentaris; la programació, desplegament i aplicació de les mesures i les polítiques sectorials actives relacionades amb l'organització, foment i millora de les indústries agràries i alimentàries; la concentració de l'oferta, i l'organització amb fins económics dels productors agraris, foment de l'associacionisme per mitjà de la concentració, seguiment i control de les agrupacions, organitzacions de productors i altres operadors sectorials associatius; la gestió de les ajudes comunitàries, nacionals i autonómiques relatives a aquestes matèries; l'ordenació, funcionament i control administratiu del Registre d'Establiments Alimentaris (REA), així com el Registre d'Embotelladors, i el Registre d'Etiquetatge d'Empreses Vitivinícoles, i gestionar i custodiar el Registre de Societats Agràries de Transformació de la Comunitat Valenciana, desplegant les actuacions que procedisquen en matèria de qualificació, promoció i ordenació de les mateixes societats i qualssevol altres funcions d'anàloga finalitat que li siguen encomanades.

d) Servei de Gestió Agrària Sostenible, al qual corresponen les funcions següents: gestionar les mesures de foment previstes en la reglamentació comunitària tendents a la utilització sostenible de la superfície agrària, així com les destinades a pal·liar la problemàtica de l'agricultura en les zones de muntanya desfavorides, i elaborar informes de seguiment sobre l'aplicació de les mesures que se li encomanen i les propostes de millora per a incrementar la seua eficàcia. L'administració i desenvolupament dels registres agraris que no estiguen atribuïts expressament a altres serveis, en concret el Registre d'Explotacions de Productors Agraris. ****[5]****

 

3. A la Subdirecció General de Desenvolupament Rural, Qualitat Alimentària i Producció Ecológica corresponen les funcions següents: promocionar la millora del patrimoni rural a través de l’elaboració de plans i programes d’ajuda; orientar la política comunitària en matèria de desenvolupament rural; planificar, publicar, gestionar i controlar les ajudes comunitàries; coordinar i portar el seguiment de la política estatal en aquesta matèria; fomentar la producció ecológica i la qualitat dels productes agroalimentaris valencians; dissenyar, planificar, coordinar i executar les activitats d’innovació en el sector agroalimentari; promocionar i internacionalitzar les empreses i cooperatives agroalimentàries, així com les activitats de promoció de la qualitat del sector agroalimentari i les seues produccions; impulsar la capacitació, experimentació, investigació participativa, innovació i transferència agràries; instruir els expedients sancionadors en les matèries de la seua competència i qualssevol altres funcions d’anàloga finalitat que li siguen encomanades.

La Subdirecció General de Desenvolupament Rural, Qualitat Alimentària i Producció Ecológica s’estructura en els serveis següents:

a) Servei d’Estratègia Territorial Rural, al qual correspon l’execució de l’estratègia territorial rural de la Comunitat Valenciana i realitza les funcions de gestionar, coordinar i resoldre les convocatóries d’ajudes en matèria de desenvolupament rural; controlar i aplicar els mecanismes de pagament de les esmentades convocatóries; actuar com a unitat de suport en la col·laboració i concertació amb les diferents administracions en la implantació de l’estratègia de desenvolupament rural de la Comunitat; qualssevol altres funcions d’anàloga finalitat que li siguen encomanades.

b) Servei de Qualitat Agroalimentària, al qual corresponen les funcions següents: la promoció de nous mercats per als productes ecológics valencians i els productes de qualitat agroalimentaris, el desenvolupament d’una cadena alimentària que proporcione aliments sans i de qualitat al consumidor; impulsar i tutelar les figures de qualitat diferenciada, agricultura ecológica i altres marques de qualitat relatives a la producció agroalimentària de la Comunitat Valenciana; impulsar els programes voluntaris de qualitat en la producció; el foment d’empreses agroalimentàries de productes artesanals i diferencials; tramitar la resolució i control de les ajudes a favor de la competitivitat del sector agroalimentari; prestar serveis de millora de la qualitat i la formació d’emprenedors agroalimentaris; desenvolupament de productes agroalimentaris de qualitat agroecológica i el desenvolupament de mercats per a aquests; col·laborar i coordinar amb altres administracions en el foment i la promoció dels productes agroalimentaris, a més del suport a les actuacions de les associacions, fundacions, federacions, i interprofessionals dirigides a aquest mateix fi i qualssevol altres funcions d’anàloga finalitat que li siguen encomanades.

c) Servei de Producció Ecológica, Innovació i Tecnologia, al qual corresponen les funcions següents: fomentar la producció ecológica i la valorització dels productes ecológics i el seu consum, el desenvolupament de productes ecológics i la promoció d’aquests; gestionar i coordinar amb altres administracions públiques, institucions, associacions o empreses competents en la matèria, programes específics que permeten millorar de forma contínua, coherent i des d’una perspectiva integral la producció ecológica; fomentar la formació en agricultura ecológica a les escoles, universitats, centres de formació professional en coordinació amb els órgans competents en educació; el desenvolupament de tècniques agroecológiques; la implantació i difusió de mètodes ecológics en la lluita contra plagues i el desenvolupament de productes ecológics en la producció ecológica; el desenvolupament i la implantació de noves tecnologies, la innovació contínua, els instituts tecnológics adscrits a la Conselleria, entre els quals està l’Institut de Viticultura i Enologia de Requena, les estacions experimentals que s’especialitzen en agricultura ecológica i qualssevol altres funcions d’anàloga finalitat que li siguen encomanades.

d) Servei de Transferència de Tecnologia, al qual corresponen les funcions següents: la detecció i actuació sobre els problemes que afecten les produccions agràries, l’experimentació i adaptació de les innovacions en les tècniques de producció agropecuària, la introducció i l’assaig de nous materials vegetals, el suport a la investigació agrària, la transferència de tecnologia als sectors productius agraris, l’assessorament i l’assistència tècnica als agricultors i ramaders, la divulgació de la informació sobre els avanços tecnológics; la formació contínua a través de l’organització de cursos, conferències i demostracions i qualssevol altres funcions d’anàloga finalitat que li siguen encomanades. Les estacions experimentals, excepte les que s’especialitzen en agricultura ecológica, s’adscriuen a aquest servei.

e) Servei d’Informació i Coordinació Agroalimentària al qual corresponen les funcions de divulgació d’informació agrària i alimentària, així com la coordinació de l’assistència que puga ser d’interés per a la millora professional i/o empresarial dels operadors económics del sector agroalimentari; elaboració, manteniment i difusió de material divulgatiu en qualsevol suport adequat per a la seua màxima distribució en matèria agrària i alimentària; seguiment i divulgació de disposicions normatives per a l’aplicació de mesures de desenvolupament rural i política agrària comuna (PAC); coordinació d’activitats que contribuïsquen a la divulgació i dinamització territorial agràries i alimentàries en col·laboració amb altres unitats administratives de la conselleria competent en matèria agrària i alimentària; proposar actuacions per a la integració de la informació dels órgans gestors de la direcció general que generen eficiències en l’actuació de l’administració i qualssevol altres funcions d’anàloga finalitat que li siguen encomanades. ****[6]****

 

Secció segona. Secretaria Autonómica de Medi Ambient i Canvi Climàtic

 

**Article 12. De La Secretaria Autonómica de Medi Ambient i Canvi Climàtic**

1. La Secretaria Autonómica de Medi Ambient i Canvi Climàtic és l’órgan a què correspon exercir les funcions establides en l’article 68 de la Llei del Consell en matèria de protecció d’espais naturals i conservació de la biodiversitat i dels recursos genètics forestals; ordenació i gestió forestal; conservació i gestió del patrimoni arbori monumental; avaluació ambiental de projectes, plans i programes, incloent-hi les actuacions territorials estratègiques; qualitat ambiental, prevenció i control integrat de la contaminació; protecció de sóls i lluita contra l’erosió; residus, canvi climàtic, recursos hídrics i prevenció d’incendis forestals i l’educació ambiental a la Comunitat Valenciana, i les funcions que corresponguen a la Generalitat en matèria d’aigües, així com la integració de les consideracions ambientals en les polítiques sectorials.

2. De la Secretaria Autonómica de Medi Ambient i Canvi Climàtic depenen els órgans directius següents:

1. Direcció General de Medi Natural i d’Avaluació Ambiental.

2. Direcció General del Canvi Climàtic i Qualitat Ambiental.

3. Direcció General de l’Aigua.

4. Direcció General de Prevenció d’Incendis Forestals.

3. La Societat Mercantil Valenciana d’Aprofitament Energètic de Residus, SA (VAERSA), que es regirà per la seua normativa específica, s’adscriu a la Conselleria d’Agricultura, Medi Ambient, Canvi Climàtic i Desenvolupament Rural a través de la Secretaria Autonómica de Medi Ambient i Canvi Climàtic.

4. L’Entitat Pública de Sanejament d’Aigües Residuals de la Comunitat Valenciana, que es regirà per la seua normativa específica, s’adscriu a la Conselleria d’Agricultura, Medi Ambient, Canvi Climàtic i Desenvolupament Rural a través de la Secretaria Autonómica de Medi Ambient i Canvi Climàtic.

5. La Fundació Centre d’Estudis Ambientals del Mediterrani (CEAM) s’adscriu a la Conselleria d’Agricultura, Medi Ambient, Canvi Climàtic i Desenvolupament Rural a través de la Secretaria Autonómica de Medi Ambient i Canvi Climàtic.

 

**Article 13. De la Direcció General de Medi Natural i d'Avaluació Ambiental** ****[7]****

La Direcció General de Medi Natural i d'Avaluació Ambiental assumeix les funcions en matèria d'espais naturals protegits i biodiversitat; Xarxa Natura 2000; gestió forestal sostenible i vies pecuàries, caça, pesca continental, gestió de parcs naturals; restauració hidrologicoforestal i avaluació ambiental estratègica i de projectes.

 

**Article 14. Nivell administratiu de la Direcció General de Medi Natural i d****’Avaluació Ambiental**

Per al desenvolupament de les seues funcions, la Direcció General de Medi Natural i Avaluació Ambiental s’estructura en les unitats administratives següents:

1. Subdirecció General del Medi Natural, a la qual correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen:

a) Servei de Vida Silvestre, que conté les actuacions de conservació, gestió i planificació dels espais de la Xarxa Ecológica Europea Natura 2000; l'avaluació de repercussions de plans i projectes sobre la xarxa esmentada; el seguiment, estudi, protecció i recuperació de les espècies silvestres de fauna i flora: el manteniment del Banc de Dades de Biodiversitat de la Comunitat Valenciana i dels catàlegs d'espècies amenaçades; la gestió de les microreserves de flora i reserves de fauna; els plans i programes de recuperació d'espècies; el seguiment, control i eradicació d'espècies invasores, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis.

b) Servei d'Ordenació i Gestió Forestal, al qual correspon les funcions d'ordenació integrada i gestió sostenible dels recursos forestals, i especialment de les forests d'utilitat pública i de les forests patrimonials de la Generalitat; l'aprofitament de les rendes forestals; la conservació i la defensa hidrologicoforestal; les vies pecuàries i la seua delimitació; les ordenacions integrals de forests i els tractaments silvícoles i les estadístiques forestals, sense perjuí de les competències que en aquesta matèria puguen correspondre a la direcció general competent en matèria de prevenció d'incendis forestals; les obres de restauració i millora paisatgística d'ecosistemes forestals; la sanitat forestal; l'elaboració, desplegament i aplicació de l'instrument de planificació i ordenació forestal de la Comunitat Valenciana; l'ordenació de l'ús públic sostenible de les muntanyes; les tasques que se li encomanen en matèria de legalitat de la comercialització de la fusta i dels productes forestals i productes derivats; el control, inspecció, obertura i tramitació d'expedients sancionadors i adopció de mesures cautelars en les matèries anteriors; la gestió i inspecció de les ajudes a què es puguen concedir a propietaris o titulars d'explotacions forestals; l'elaboració d'informes, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis.

c) Servei de Gestió d'Espais Naturals Protegits, al qual correspon la gestió dels parcs naturals i reserves naturals, paratges naturals, paisatges protegits, monuments naturals, zones humides catalogades, la coordinació de les activitats dels directors-conservadors dels parcs naturals i reserves naturals, i el control de la qualitat de les seues aigües i el seguiment del seu estat ecológic, coves catalogades i àrees naturals protegides per instruments internacionals; el foment de l'ús públic sostenible dels espais naturals; la col·laboració amb els ajuntaments en la gestió dels paratges naturals municipals; l'elaboració i tramitació dels projectes de declaració dels espais naturals protegits; l'elaboració i tramitació dels seus instruments de planificació i gestió, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis.

d) Servei de Caça i Pesca, al qual correspon l'estudi i elaboració de propostes de directrius per a l'ordenació i gestió de la caça i pesca continental per a un aprofitament sostenible; la tramitació de períodes hàbils de caça i pesca; vedes especials; autoritzacions i plans tècnics de caça i pesca; reserves i vedats; aqüicultura continental; el foment i control de les espècies cinegètiques i piscícoles; la gestió de la caça i la pesca en els espais en què les tinga encomanades; qualssevol altres funcions que en matèria de caça i pesca li siguen atribuïdes, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis. ****[8]****

2. Queda integrat en la Direcció General de Medi Natural i d'Avaluació Ambiental el Centre per a la Investigació i Experimentació Forestal de la Comunitat Valenciana (CIEF), creat pel Decret 19/2005, de 28 de gener, del Consell, departament horitzontal de suport a iniciatives de desplegament dels diferents serveis que integren la direcció general i al qual correspon la gestió del Programa valencià de conservació de recursos genètics forestals (Ecogen), la producció de materials forestals de reproducció, a través del Banc de Llavors Forestals i el Viver de Mas de les Fites (Quart de Poblet), la coordinació tècnica de vivers forestals, la conservació i gestió del patrimoni arbori monumental valencià, la prestació de suport tècnic a projectes d'I+d+i, el desenvolupament de projectes nacionals i europeus innovatius i el foment de la transferència de resultats de la investigació i la innovació. ****[9]****

3. Subdirecció General d’Avaluació Ambiental, a la qual correspon planificar, dirigir, controlar, coordinar i supervisar l’activitat dels serveis sota la seua dependència i que figuren a continuació:

a) Servei d’Avaluació Ambiental Estratègica, al qual corresponen la tramitació de l’avaluació ambiental de plans i programes, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis.

b) Servei d’Avaluació d’Impacte Ambiental, al qual corresponen la tramitació de les avaluacions d’impacte ambiental de projectes públics i privats, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis.

 

**Article 15. De la Direcció General del Canvi Climàtic i Qualitat Ambiental**

La Direcció General del Canvi Climàtic i Qualitat Ambiental assumeix les funcions en matèria de qualitat ambiental, residus, prevenció i control integrat de la contaminació; qualitat de l’aire i protecció del medi ambient atmosfèric; intervenció administrativa ambiental; lluita contra el canvi climàtic, i la inspecció mediambiental.

 

**Article 16. Nivell administratiu de la Direcció General del Canvi Climàtic i Qualitat Ambiental** ****[10]****

Per al desenvolupament de les seues funcions, la Direcció General del Canvi Climàtic i Qualitat Ambiental s’estructura en les unitats administratives següents: Subdirecció General de Canvi Climàtic i Qualitat Ambiental, a la qual correspon planificar, dirigir, controlar, coordinar i supervisar l’activitat dels serveis sota la seua dependència i que s’indiquen:

a) Servei de Lluita contra el Canvi Climàtic i Protecció de l’Atmosfera, al qual corresponen l’explotació i gestió del sistema de vigilància i control de la qualitat de l’aire; les actuacions relatives al comerç de drets d’emissió de gasos d’efecte d’hivernacle; les actuacions relatives a les activitats potencialment contaminadores de l’atmosfera; la proposta d’actuacions en matèria de contaminació acústica; el desenvolupament i seguiment de l’estratègia valenciana sobre el canvi climàtic; la tramitació de la concessió de l’etiqueta ecológica europea; la tramitació de les certificacions de les convalidacions per inversions mediambientals; la gestió del registre de centres segons el Reglament relatiu al sistema comunitari de gestió i auditoria mediambientals (EMAS); la gestió del registre d’entitats col·laboradores en matèria de qualitat ambiental; i en general, totes funcions que li siguen encomanades en relació amb les anteriors, i aquelles altres funcions que se li encomanen en matèria de la direcció general sempre que no estiguen expressament atribuïdes a altres serveis.

b) Servei de Prevenció i Control Integrat de la Contaminació, al qual correspon la tramitació d’expedients d’autoritzacions ambientals integrades i la gestió del registre d’emissions i fonts contaminants (PRTR); i en general totes les funcions que li siguen encomanades en relació amb les anteriors, i aquelles altres funcions que se li encomanen en matèria de la direcció general sempre que no estiguen expressament atribuïdes a altres serveis.

c) Servei de Residus, al qual corresponen el règim d’autorització o inscripció de les operacions de producció o gestió de residus; la tramitació d’expedients de trasllats de residus; la tramitació d’expedients relatius a la normativa de sóls contaminats i restauració ambiental d’espais degradats; el règim d’utilització de residus inerts adequats, les actuacions d’execució, seguiment i impuls dels plans zonals de residus i la seua planificació territorial, incloses les accions de sensibilització i foment dels plans zonals, així com la coordinació dels organismes encarregats de la seua execució; i en general totes les funcions que li siguen encomanades en relació amb les anteriors, i aquelles altres funcions que se li encomanen en matèria de la direcció general sempre que no estiguen expressament atribuïdes a altres serveis.

d) Servei d’Inspecció Mediambiental, al qual corresponen les funcions d’inspecció, vigilància i control del compliment de les matèries própies de la direcció general, en particular la proposta del pla i el programa anual d’inspecció en matèria de qualitat ambiental; la instrucció i tramitació d’expedients sancionadors i, quan siga procedent, de responsabilitat mediambiental en les matèries competència de la direcció general; la tramitació dels recursos contra els actes dictats en l’exercici de les funcions própies del servei; la formació i informació en matèria sancionadora, en particular a agents de l’autoritat i altres administracions públiques; i en general totes les funcions que li siguen encomanades en relació amb les anteriors, i aquelles altres funcions que se li encomanen en matèria de la direcció general sempre que no estiguen expressament atribuïdes a altres serveis.

e) Servei de Prevenció, Reutilització, Foment del Reciclatge i Gestió Circular de Recursos, al qual corresponen el règim de les actuacions de prevenció i minimització de residus, les autoritzacions administratives de reutilització i preparació per a la reutilització de residus, les autoritzacions administratives de reutilització de residus per a convertir-los en recursos, la gestió de llots de depuració i material bioestabilitzat quan tenen la consideració de residus, les actuacions i autoritzacions administratives de la seua competència en matèria de finalització de condició de residu i subproductes relacionades amb l’economia circular, les actuacions d’autorització, seguiment i coordinació dels sistemes de responsabilitat ampliada del productor en matèria de residus, incloses les accions de sensibilització i foment d’aquests, la coordinació territorial amb la resta d’administracions implicades en matèria de gestió de residus i recursos segons les seues competències i en general totes les funcions que li siguen encomanades en relació amb les anteriors, i aquelles altres funcions que se li encomanen en matèria de la direcció general sempre que no estiguen expressament atribuïdes a altres serveis.

 

**Article 17. De la Direcció General de l****’Aigua**

1. La Direcció General de l’Aigua és l’órgan directiu que assumeix les funcions en matèria de planificació, gestió i protecció de recursos hídrics, projectes d’infraestructures hidràuliques a la Comunitat Valenciana, excloent-ne les relatives a infraestructures de regadius, construcció i explotació d’infraestructures hidràuliques, planificació i gestió de les conques internes de la Comunitat Valenciana, reutilització i estalvi de l’aigua, llevat de les destinades a reg, control i protecció de la qualitat de l’aigua i autorització d’abocaments.

2. En especial, té atribuïdes les funcions següents: elaboració i proposta de la planificació hidrológica que afecta els sistemes d’explotació inclosos íntegrament a la Comunitat, en el marc de la demarcació hidrogràfica corresponent, i la gestió i protecció del domini públic hidràulic en aquests àmbits; planificació i gestió de la qualitat de les aigües de transició i costaneres de la Comunitat; projectes per a la millora de la qualitat ambiental del medi natural vinculats a l’aigua; coordinació de la participació de la Comunitat en les demarcacions hidrogràfiques i la resta d’órgans estatals de govern, i la planificació i gestió previstes en la legislació d’aigües; planificació, projecte, construcció, conservació i explotació de les infraestructures hidràuliques per a ús urbà, agrícola o mediambiental d’interés general comunitari; realització d’estudis, plans, normes, infraestructures i campanyes divulgatives per a l’estalvi i la gestió eficient de l’aigua; elaboració de plans i execució d’obres per a la millora de les infraestructures de l’aigua; planificació i execució d’obres de reutilització de les aigües residuals depurades; cooperació amb els ens locals en la planificació i construcció d’obres d’abastiment, sanejament i protecció contra avingudes en nuclis urbans; control de la qualitat de les aigües costaneres i de transició, incloent-hi les aigües de bany, i l’exercici de les competències autonómiques en matèria d’autoritzacions d’abocament al domini públic marítim i terrestre, incloent-hi la tramitació de taxes i expedients sancionadors; assessorament i cooperació amb tot tipus d’entitats públiques i privades les activitats de les quals tinguen relació amb la conservació i l’ús eficient de l’aigua a la Comunitat Valenciana, i amb l’obtenció de recursos externs que contribuïsquen a pal·liar la situació d’escassetat del recurs al territori valencià; realització d’activitats d’educació i sensibilització social en relació amb la protecció i la conservació dels ecosistemes vinculats a l’aigua, i qualsevol altra que li atribuïsca la legislació vigent o se li assigne reglamentàriament.

 

**Article 18. Nivell administratiu de la Direcció General de l****’Aigua**

Per a l’exercici de les seues funcions, la Direcció General de l’Aigua s’estructura en les unitats administratives següents:

1. Subdirecció General de Planificació i Infraestructures Hidràuliques, a la qual corresponen les funcions següents: coordinar la planificació hidrológica de la Comunitat Valenciana; planificar i gestionar la qualitat de les aigües i la reutilització de les aigües residuals depurades, coordinar la participació de la Comunitat en les demarcacions hidrogràfiques i la resta d’órgans estatals de govern; planificar les infraestructures hidràuliques d’interés general comunitari; cooperar amb els ens locals en la planificació i la construcció d’obres d’abastiment, sanejament i protecció contra avingudes en nuclis urbans; promoure les activitats d’educació i sensibilització social en relació amb la protecció i la conservació dels recursos hídrics, i qualsevol altra funció de finalitat anàloga que li siga encomanada.

2. De la Subdirecció General de Planificació i Infraestructures Hidràuliques depenen els serveis següents:

a) Servei de Planificació de Recursos Hidràulics i Qualitat de les Aigües, al qual corresponen les funcions següents: realitzar els treballs de planificació que afecten els sistemes d’explotació inclosos íntegrament a la Comunitat, en el marc de la demarcació hidrogràfica corresponent; elaborar i proposar accions en la planificació de les demarcacions hidrogràfiques de conques intercomunitàries que afecten la Comunitat Valenciana (Segura, Xúquer, Ebre i Tajo); elaborar gestionar i programar plans i estudis relacionats amb l’abastiment, la defensa contra inundacions, i la qualitat, l’estalvi i la reutilització de l’aigua; elaborar i gestionar les bases d’informació relatives a l’inventari de recursos hídrics i la seua qualitat, i als estudis, projectes i implantació d’obres hidràuliques; fer el seguiment del Pla d’Inversions Estratègiques; participar i proposar actuacions en la planificació territorial; coordinar les relacions institucionals de la Generalitat amb els órgans de govern, gestió i planificació de les demarcacions hidrogràfiques de què forma part; desplegar la Directiva Marc de l’Aigua i el control de qualitat en les aigües costaneres i de transició de la Comunitat; controlar les aigües de bany; fer les tramitacions relacionades amb l’autorització i el control dels abocaments al domini públic marítim terrestre, i qualsevol altra funció de finalitat anàloga que li siga encomanada.

b) Servei d’Infraestructures Hidràuliques Urbanes, al qual corresponen les funcions següents: dirigir, controlar i gestionar els projectes i la resta de documents tècnics d’infraestructures hidràuliques urbanes que són competència de la Generalitat; proposar la tramitació de contractes d’assistència tècnica per a la redacció de projectes i direccions d’obra; proposar el desplegament de normativa aplicable per a la redacció dels projectes i la direcció i el control d’obres d’infraestructures hidràuliques urbanes; dirigir, supervisar i controlar, i certificar i proposar la modificació, si és el cas, de les obres d’infraestructures hidràuliques urbanes que li siguen assignades, en particular les d’abastiment urbà, canalització, sanejament i estalvi i reutilització de l’aigua, i la redacció dels documents tecnicoadministratius necessaris per a les contractacions corresponents; realitzar el seguiment en aquestes obres del compliment de la normativa vigent en matèria de seguretat i salut en el treball i impacte ambiental; coordinar l’execució dels distints contractes de projectes i obres per a garantir la major eficiència en el compliment pressupostari, i qualsevol altra funció de finalitat anàloga que li siga encomanada.

 

**Article 19. De la Direcció General de Prevenció d****’Incendis Forestals**

La Direcció General de Prevenció d’Incendis Forestals assumeix les funcions en matèria de direcció i gestió de les polítiques de prevenció d’incendis forestals de les forests o terrenys forestals de la Comunitat Valenciana; el foment de la conscienciació ciutadana i la divulgació; la investigació i el desenvolupament de nous mètodes de prevenció d’incendis, i l’educació ambiental i les actuacions de protecció de sóls i lluita contra l’erosió postincendi.

 

**Article 20. Nivell administratiu de la Direcció General de Prevenció d****’Incendis Forestals**

1. Per al desenvolupament de les seues funcions, la Direcció General de Prevenció d’Incendis Forestals s’estructura en les unitats següents:

a) Servei de Prevenció d’Incendis Forestals, al qual corresponen les funcions de gestió i planificació de les polítiques de protecció preventiva contra incendis a les forests o terrenys forestals de la Comunitat Valenciana; l’ordenació per a la prevenció i per als tractaments silvícoles; les actuacions en infraestructures de prevenció d’incendis; la investigació de causes i la realització d’anàlisis estadístiques sobre incendis forestals; la planificació, la direcció, la gestió i la coordinació de la vigilància contra el risc d’incendis; el desenvolupament d’actuacions postincendi en matèria de control de l’erosió i lluita contra la desertificació; l’estímul de la col·laboració científica i acadèmica, així com el seguiment i la participació en projectes internacionals en matèria de prevenció d’incendis forestals i lluita contra la desertificació, les actuacions postincendi i les funcions de vigilància, control i instrucció d’expedient sancionadors en les matèries própies d’aquesta direcció general.

b) Servei de Conciliació d’Usos i Sensibilització per a la Prevenció d’Incendis, al qual corresponen la gestió de polítiques d’informació i conscienciació ciutadana en matèria de prevenció d’incendis; el desenvolupament d’alternatives a l’ús cultural del foc en zones de risc; la regulació dels aprofitaments i usos forestals amb fins de prevenció d’incendis en el marc de la sostenibilitat forestal d’acord amb la seua normativa específica; el foment de la participació ciutadana i la gestió de les línies de subvenció i els convenis de col·laboració amb les associacions i el voluntariat; les polítiques de prevenció i mesures cautelars en l’ús públic i recreatiu de les forests; les funcions orientades a la formació i la sensibilització ciutadana dels distints sectors, les campanyes institucionals d’educació ambiental i els cursos de formació.

2. S’adscriu a la Direcció General de Prevenció d’Incendis Forestals el Centre d’Informació i Documentació Ambiental (CIDAM), creat pel Decret 97/2010. Així mateix, s’adscriu a aquesta direcció general el Centre d’Educació Ambiental de la Comunitat Valenciana, dirigit a formar, informar i sensibilitzar el conjunt de la societat valenciana en matèria de medi ambient, amb l’objectiu d’impulsar el canvi social cap a un model de sostenibilitat a través de les eines de l’educació ambiental. També li corresponen funcions horitzontals de planificació, coordinació i desenvolupament de programes d’educació i comunicació ambiental dels departaments d’aquesta conselleria.

 

CAPÍTOL III. De la Sotssecretaria

 

**Article 21. Competències**

1. La Sotssecretaria, sota la dependència de la persona titular de la Conselleria, exercirà les funcions determinades en l’article 69 de la Llei 5/1983, de 30 de desembre, del Consell.

2. La Sotssecretaria, en particular, dirigeix i coordina les funcions corresponents a la gestió administrativa i de personal, contractació, supervisió de projectes, assumptes generals, gestió económica i pressupostària i organitzativa, i li correspon, així mateix, la coordinació de les oficines comarcals de la Conselleria d'Agricultura, Medi Ambient, Canvi Climàtic i Desenvolupament Rural, i les funcions d'assessorament, assistència i impuls en matèria d'igualtat. ****[11]****

3. Per a l’execució de les funcions que té assignades la Sotssecretaria s’estructura en les unitats administratives següents:

a) La Subdirecció General del Gabinet Tècnic.

b) La Secretaria General Administrativa.

c) La Unitat d’Igualtat i la Comissió de Transparència que es constituïsquen dins de l’àmbit de la Conselleria, integrades per personal propi d’aquesta, en els termes que s’establisquen reglamentàriament.

 

**Article 22. De la Subdirecció General del Gabinet Tècnic**

1. Depenent funcionalment de la persona titular de la Conselleria i orgànicament de la Sotssecretaria hi ha, amb nivell de Subdirecció General, un Gabinet Tècnic a què corresponen les funcions concernents a planificació, documentació, publicacions, comunicació i seguiment parlamentari.

A més, exercirà com a Unitat d'Igualtat de la Conselleria, amb caràcter transversal i en coordinació amb la direcció general amb competències en matèria d'igualtat de gènere. Les funcions com a Unitat d'Igualtat són: vetlar per l'aplicació efectiva del principi d'igualtat entre dones i hómens; dur a terme el seguiment, avaluació del desenvolupament i grau de compliment de la normativa vigent en matèria d'igualtat entre dones i hómens; assessorar en l'elaboració d'informes sobre impacte per raó de gènere; supervisar i proposar mesures per a la incorporació de la perspectiva de gènere en els contractes, subvencions, convenis, acords, gestió de recursos humans i qualsevol altra actuació que es duga a terme en l'àmbit de les seues competències, així com analitzar l'impacte dels resultats que la realització ha tingut respecte del gènere; supervisar i proposar mesures per a la incorporació de la perspectiva de gènere en l'elaboració dels pressupostos; demanar la informació estadística generada per l'activitat del departament i assessorar en relació amb la seua elaboració així com realitzar l'anàlisi, seguiment i control, des de la dimensió de gènere, de les estadístiques oficials relacionades amb el seu àmbit competencial; promoure l'elaboració d'estudis d'investigació i informes tècnics de diagnóstic de la situació de les dones, en relació amb les àrees d'activitat del departament, amb la finalitat de detectar i corregir possibles situacions de desigualtat entre dones i hómens; assessorar en l'elaboració de plans d'igualtat, col·laborar en la seua avaluació i proposar l'adopció de mesures correctores; impulsar la formació i sensibilització del personal del seu departament en relació amb l'abast i significat del principi d'igualtat d'oportunitats entre dones i hómens, per mitjà de la formulació de propostes d'accions formatives a la direcció general amb competències en matèria d'igualtat de gènere; impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que patixen discriminació múltiple, i promoure i impulsar el desenvolupament de mesures de coresponsabilitat i conciliació de la vida personal, laboral i familiar que s'adopten des de la conselleria amb competències en funció pública. ****[12]****

2. La Subdirecció General del Gabinet Tècnic s’estructura en els serveis següents:

a) Servei d’Informes i Activitat Parlamentària, al qual corresponen les funcions següents: assessorar, d’acord amb criteris de competència tècnica i des d’una perspectiva pluridisciplinària, la persona titular del departament; elaborar i analitzar la informació i la documentació sobre les matèries própies de la Conselleria, preparant els informes i els estudis tècnics i les memóries necessaris; coordinar les actuacions de la Conselleria relacionades amb l’activitat parlamentària, i qualsevol altra funció de finalitat anàloga que li siga encomanada.

b) Servei de Documentació, Publicacions i Estadística Departamental, al qual corresponen les funcions següents: recopilar, analitzar i proporcionar als órgans superiors i directius la informació socioeconómica adequada per a la política de la Conselleria; organitzar i custodiar els fons bibliogràfics a fi de mantindre un centre de documentació d’interés per a la Conselleria; organitzar l’estadística agroalimentària valenciana, tant per a ús propi com en compliment dels acords amb altres institucions; proposar i elaborar publicacions i estadístiques de matèria própia de la Conselleria; elaborar informació periódica del sector agrari i pesquer, i qualsevol altra funció de finalitat anàloga que li siga encomanada.

 

**Article 23. De La Secretaria General Administrativa**

1. A la Secretaria General Administrativa li corresponen les funcions establides en l’article 73.2 de la Llei 5/1983, de 30 de desembre, del Consell.

2. La Secretaria General Administrativa s'estructura en els serveis següents:

a) Servei de Coordinació i Suport Tècnic, al qual correspon les funcions següents: prestar suport tècnic en la confecció d'ordres, convenis i disposicions de caràcter general, tramitar aquells expedients que li corresponguen relatius a assumptes que hagen d'elevar-se al Consell o a la Comissió prèvia per a la seua aprovació o coneixement, el trasllat dels seus acords i la custódia dels certificats d'aquests; coordinar i impulsar la tramitació de projectes normatius i convocatóries de subvencions i ajudes; tramitar convenis de col·laboració i acords de cooperació, i expedients de responsabilitat patrimonial que li corresponguen; tramitar els suggeriments i les queixes que afecten matèries própies, i qualssevol altres funcions d'anàloga finalitat que li siguen encomanades.

b) Servei de Gestió Económica i Pressupostària, al qual correspon les funcions següents: elaborar la planificació i programació económica; elaborar l'avantprojecte de pressupostos i tramitar les modificacions pressupostàries; gestionar, fer el seguiment i controlar l'execució pressupostària, així com la gestió de despeses i ingressos; supervisar l'activitat de gestió económica i pressupostària que realitzen altres unitats i tramitar els documents comptables de despeses i ingressos pressupostaris i extra pressupostaris; elaborar la informació económica i pressupostària necessària per a la gestió de les unitats administratives; gestionar, fer el seguiment i controlar els fons comunitaris; coordinar i fer el seguiment de les caixes, així com de la comptabilització dels comptes justificatius dels fons de caixa fixa gestionats pels centres directius, i qualssevol altres funcions d'anàloga finalitat que li siguen encomanades.

c) Servei de Personal, al qual correspon les funcions següents: realitzar la gestió del personal tramitant les seues incidències; coordinar les accions, processos, estructures i mètodes de treball, així com els procediments administratius i instruments de gestió del personal; preparar les propostes de modificació de les relacions de llocs de treball i les seues actualitzacions; conservar i custodiar els expedients personals dels empleats i les empleades públics; tramitar els expedients disciplinaris; confeccionar nómines i incidències d'aquestes; i qualssevol altres funcions d'anàloga finalitat que li siguen encomanades.

d) Servei de Contractació i Assumptes Generals, al qual correspon les funcions següents: tramitació i seguiment dels expedients de contractació de la Conselleria; gestionar, controlar i supervisar els serveis generals de la Conselleria; coordinació de les unitats de registre de documents de la conselleria i gestió del Registre General; gestió de l'arxivament dels documents de la conselleria; tramitació de la gestió patrimonial dels immobles adscrits a la conselleria, i qualsevol altra que li siga encomanada en relació amb les matèries que li són própies.

e) Servei d'Organització i Tècniques de Gestió, al qual correspon les funcions següents: impulsar la redacció i elaboració de normativa en les matèries própies de la Conselleria; racionalitzar els procediments administratius; impulsar i coordinar la implantació i el desenvolupament dels sistemes i instruments de la gestió de la qualitat i transparència en la Conselleria i accés a la informació pública; efectuar estudis i propostes sobre la normalització de documentació, simplificació i transparència administrativa, dur a terme les accions de millora de la qualitat; l'elaboració d'estudis i anàlisis prèvies a la informatització dels procediments, i aquelles altres funcions que se li encomanen en matèria de la seua competència sempre que no estiguen expressament atribuïdes a altres serveis. Així mateix, li correspon coordinar, informar i donar compte a l'órgan superior o centre directiu competent en matèria de qualitat dels serveis públics i simplificació administrativa, de transparència i participació ciutadana i de responsabilitat social, de totes les actuacions de la Conselleria en aquestes matèries.

f) Servei de Supervisió de Projectes, Infraestructures i Gestió Energètica, al qual correspon verificar que s'han tingut en compte les disposicions de caràcter legal o reglamentari, així com la normativa tècnica que li siga d'aplicació a cada tipus dels avantprojectes i projectes d'obra, així com les seues modificacions i liquidacions, la supervisió de les quals exigisca la legislació vigent; examinar que els preus dels materials i de les unitats d'obra són els adequats per a l'execució del contracte d'obres; l'elaboració i manteniment de bases de preus d'unitats d'obra. Proposar a l'órgan de contractació criteris i orientacions de caràcter tècnic per a la seua inclusió, si és el cas, en la norma o instrucció corresponent. Dirigir la redacció o elaborar projectes o memóries valorades relatives a obres de reformes, reparacions o ampliacions dels edificis propis de la conselleria, així com supervisar el seu manteniment, procurant la racionalització i optimització de recursos, amb especial atenció al desenvolupament sostenible i la reducció de la despesa energètica; i en general les funcions relatives a projectes i obres, previstes en la legislació de contractes del sector públic, així com qualsevol altra funció anàloga que se li encomane en matèria de la seua competència, sempre que no estiguen atribuïdes a altres serveis. ****[13]****

3. Les funcions establides com a funcions própies de les oficines de supervisió de projectes en la legislació vigent en matèria de contractes de les administracions públiques, seran assumides pel servei de la conselleria competent en matèria d’infraestructures que tinga atribuïdes aquestes funcions.

 

TÍTOL III. De l’organització territorial

 

**Article 24. Direccions territorials**

1. Com a expressió del principi de desconcentració administrativa, en cada una de les capitals de les províncies d’Alacant, Castelló i València hi haurà una Direcció Territorial d’Agricultura, Medi Ambient, Canvi Climàtic i Desenvolupament Rural sota la dependència orgànica de la Sotssecretaria i amb competència en el territori de la respectiva província.

2. Funcionalment, les direccions territorials depenen de les direccions generals segons la matèria a què, en cada cas, es referisca l’actuació administrativa corresponent.

 

**Article 25. Atribucions de les direccions territorials** ****[14]****

1. En cada una de les províncies, dependent de la Sotssecretaria, existirà, amb nivell de subdirecció general, una direcció territorial, que dirigirà i coordinarà els serveis, seccions i unitats administratives adscrites a aquesta, vetlarà pel seu correcte funcionament i adoptarà les mesures que siguen necessàries.

2. La direcció territorial, en coordinació amb els órgans directius implicats, podrà encomanar, al personal d’aquesta, aquelles activitats própies de la seua condició professional, relacionades amb qualsevol línia de treball desenvolupada a la seua província, en funció de les necessitats, amb independència de la unitat en la qual estiga destinat.

3. En cada direcció territorial, hi haurà:

a) Una secretaria territorial, amb nivell de direcció de servei, que prestarà assistència tècnica a la persona que siga titular de la direcció territorial i exercirà les atribucions de tramitació administrativa, de gestió de personal, d’assumptes generals i de gestió económica i pressupostària, així com les funcions que se li atribuïsquen o que es deleguen en aquesta persona. Així mateix, substituirà la persona que siga titular de la direcció territorial en cas d’absència, vacant o malaltia.

b) Un servei territorial de medi ambient, al qual correspondrà l’exercici de les funcions i la coordinació de les tasques dels agents mediambientals i de les diferents unitats administratives que se li assignen en l’àmbit de la seua competència.

 

**Article 26. Oficines comarcals** ****[15]****

1. Les oficines comarcals són unitats administratives territorialment desconcentrades d’atenció directa a la ciutadania, funcionalment dependents de la Sotssecretaria i de les direccions generals en l’àmbit de les seues respectives competències, i orgànicament adscrites a la Sotssecretaria de la Conselleria d’Agricultura, Medi Ambient, Canvi Climàtic i Desenvolupament Rural, a la qual correspon la seua coordinació, i que podrà, en funció de les necessitats, organitzar la seua actuació.

2. Les oficines comarcals exerciran les funcions següents: informar i assistir la ciutadania; gestionar, inspeccionar i tramitar expedients d’ajudes i subvencions; subministrar dades i informació als centres superiors i directius de la Conselleria; col·laborar en la formació dels professionals dels sectors productius del seu àmbit material d’actuació; qualssevol altres funcions d’anàloga finalitat que li siguen encomanades.

3. Les direccions generals i les direccions territorials prestaran suport a les oficines comarcals sota la superior direcció de la Sotssecretaria.

 

DISPOSICIONS TRANSITÒRIES

 

**Única. Règim transitori de les unitats i llocs de treball**

Els distints centres directius gestionaran els crèdits relatius a les competències que els han sigut atribuïdes per aquest decret.

Al mateix temps, les unitats i llocs de treball de nivell administratiu configurades d’acord amb l’anterior estructura de conselleries del Consell i els corresponents Reglaments Orgànics i Funcionals continuaran subsistents, retribuïdes amb càrrec als mateixos crèdits pressupostaris amb què ho venien sent fins al moment, i donant el suport administratiu en relació amb aquells assumptes i expedients que els corresponguen en les matèries que venien gestionant amb anterioritat a l’entrada en vigor del present Decret, sense perjuí de la competència per a resoldre dels órgans als que els ha sigut atribuïda.

Tot aixó es mantindrà fins que es duguen a terme les modificacions pressupostàries derivades d’aquest reglament,així com les actuacions que procedisquen sobre els esmentats llocs de treball en el marc de la normativa vigent en matèria de funció pública per a l’adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a aquesta. Així mateix, des del moment de l’entrada en vigor d’aquest decret, i sense perjuí del que s’ha indicat anteriorment, es podran produir els canvis d’adscripció d’unitats administratives que procedisquen, de conformitat amb la reorganització efectuada.

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions del mateix rang, o d’un rang inferior, que s’oposen al que estableix el present decret.

 

DISPOSICIONS FINALS

 

**Primera. Desplegament**

Es faculta el conseller o la consellera d’Agricultura, Medi Ambient, Canvi Climàtic i Desenvolupament Rural per a dictar totes les disposicions que requerisquen l’aplicació i el desplegament d’aquest decret, en compliment del que disposa la llei del Consell.

 

**Segona. Entrada en vigor**

Aquest decret entrarà en vigor l’endemà de ser publicat en el Diari Oficial de la Comunitat Valenciana.

 

València, 18 de setembre de 2015

 

El president de la Generalitat,

XIMO PUIG I FERRER

 

La consellera d’Agricultura, Medi Ambient,   
 Canvi Climàtic i Desenvolupament Rural,

ELENA CEBRIÁN CALVO

 

 

 

---

****[1]****Article 9, rectificat per la [**correcció d'errades**](http://www.dogv.gva.es/index.php?id=26&sig=008505/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D008505/2015) publicada en el DOGV núm 7648 de 02.11.2015 (Ref. Base Dades 008505/2015)

****[2]****Apartat 2 de l’article 9 redactat pel [**Decret 181/2018, de 5 d'octubre, del Consell**](http://www.dogv.gva.es/va/disposicio?sig=009775/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009775/2018), de modificació del Decret 158/2015, de 18 de setembre, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOGV núm. 8413 de 30.10.2018) Ref. Base de dades 009775/2018.

****[3]****Apartat 3 de l’article 9 redactat pel [**Decret 181/2018, de 5 d'octubre, del Consell**](http://www.dogv.gva.es/va/disposicio?sig=009775/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009775/2018).

****[4]****Redacció que en fa l'article únic del [**Decret 80/2016, d'1 de juliol, del Consell**](http://www.dogv.gva.es/index.php?id=26&sig=004927/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004927/2016), de modificació del Decret 158/2015, de 18 de setembre, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOGV núm. 7822 de 06.07.2016) Ref. Base de dades 004927/2016.

****[5]****Apartat 2 de l'article 11 redactat per l'article únic del [**Decret 80/2016, d'1 de juliol, del Consell**](http://www.dogv.gva.es/index.php?id=26&sig=004927/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004927/2016).

****[6]****Apartat 3 de l’article 11 redactat pel [**Decret 181/2018, de 5 d'octubre, del Consell**](http://www.dogv.gva.es/va/disposicio?sig=009775/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009775/2018).

****[7]****Redacció que en fa l'article únic del [**Decret 80/2016, d'1 de juliol, del Consell**](http://www.dogv.gva.es/index.php?id=26&sig=004927/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004927/2016).

****[8]****Apartat 1 de l'article 14 redactat pel [**Decret 73/2017, de 2 de juny, del Consell**](http://www.dogv.gva.es/va/disposicio?sig=005097/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D005097/2017), de modificació del Decret 158/2015, de 18 de setembre, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOGV núm. 8060 de 12.06.2017) Ref. Base de dades 005097/2017.

****[9]****Apartat 2 de l'article 14 redactat per l'article únic del [**Decret 80/2016, d'1 de juliol, del Consell**](http://www.dogv.gva.es/index.php?id=26&sig=004927/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004927/2016).

****[10]****Redacció que en fa el [**Decret 181/2018, de 5 d'octubre, del Consell**](http://www.dogv.gva.es/va/disposicio?sig=009775/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009775/2018).

****[11]****Apartat 2 de l'article 21 redactat pel [**Decret 73/2017, de 2 de juny, del Consell**](http://www.dogv.gva.es/va/disposicio?sig=005097/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D005097/2017).

****[12]****Apartat 1 de l'article 22 redactat per l'article únic del [**Decret 80/2016, d'1 de juliol, del Consell**](http://www.dogv.gva.es/index.php?id=26&sig=004927/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004927/2016).

****[13]****Apartat 2 de l'article 23 redactat pel [**Decret 73/2017, de 2 de juny, del Consell**](http://www.dogv.gva.es/va/disposicio?sig=005097/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D005097/2017).

****[14]****Redacció que en fa el [**Decret 181/2018, de 5 d'octubre, del Consell**](http://www.dogv.gva.es/va/disposicio?sig=009775/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009775/2018).

****[15]****Redacció que en fa el [**Decret 181/2018, de 5 d'octubre, del Consell**](http://www.dogv.gva.es/va/disposicio?sig=009775/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009775/2018).


Còpia Permalink ELI